Sjeverna Koreja rano u petak ispalila je projektil, objavili su japanska vlada i južnokorejska vojska, dodajući da je on preletio otok Hokkaido i pao u more. Južna Koreja uzvratila je nakon samo nekoliko minuta ispaljivanjem dviju balističkih raketa u more u simulaciji napada na Sjevernu Koreju, prenosi BBC.

Američka vojska objavila je da je Sjeverna Koreja ispalila balističku raketu srednjeg dometa koja je preletjela Japan i pala u Tihi ocean. Raketa nije predstavljala opasnost za Sjevernu Ameriku ni za pacifički američki teritorij Guam, rekao je u priopćenju zapovjednik Dave Benham, glasnogovornik pacifičkog zapovjedništva. Predsjednik Donald Trump informiran je o najnovijem sjevernokorejskom lansiranju, rekla je glasnogovornica Bijele kuće Sarah Sanders. Sjedinjene Države zatražile su od Kine i Rusije da djeluju nakon najnovijeg sjevernokorejskog lansiranja.

"Kina i Rusija moraju pokazati da ne toleriraju takva bezobzirna lansiranja raketa, same poduzimajući izravne akcije", rekao je američki državni tajnik Rex Tillerson. Dodao je da Kina opskrbljuje Sjevernu Koreju velikim količinama nafte i da je "Rusija najveći poslodavac sjevernokorejskoj radnoj snazi".

Vijeće sigurnosti UN-a nakon najnovijeg sjevernokorejskog lansiranja objavilo je da će održati hitnu sjednicu u petak u 19.00 sati po GMT-u, rekli su diplomati. Sjednica se održava na zahtjev SAD-a i Japana.

Japan: Nećemo to tolerirati

Japan je najoštrije osudio najnovije lansiranje i kazao da ne želi tolerirati ponovljene provokacije te da je prosvjedovao kod Sjeverne Koreje. Premijer Shinzo Abe rekao je da Sjeverna Koreja prijeti svjetskom miru i naglasio da se sankcije UN-a Sjevernoj Koreji moraju čvrsto nametnuti.

Japan "nikada neće tolerirati opasne provokativne akcije Sjeverne Koreje koja prijeti svjetskom miru", naglasio je novinarima.

Glasnogovornik vlade Yoshihide Suga rekao je da Japan želi djelovati sa SAD-om, Južnom Korejom i drugim zemljama "kako bi se na adekvatan način odgovorilo" na najnoviji čin Pjongjanga.

Japanske vlasti objasnile su da je projektil preletio japanski otok Hokkaido u 7.06 po lokalnom vremenu te pao u more oko 2000 kilometara istočno od tog otoka. Također su objavile da nema nikakvih dokaza da su dijelovi rakete pali na japanski teritorij.

Vlada je izvijestila da nema opasnosti za ljude ili brodove od ostataka projektila. Savjetovali su stanovnike da se ne približavaju bilo čemu što bi mogli biti ostaci projektila. Tokio je dodao da će poduzeti sve mjere da zaštiti sigurnost japanskog naroda te da će dati adekvatan odgovor u kontaktu sa SAD-om i Južnom Korejom.

– Te stalne sjevernokorejske provokacije nedopustive su – kazao je dužnosnik japanske Vlade Yoshihide Suga.

Južnokorejska i američka vojska analiziraju pojedinosti tog lansiranja, objavljeno je.

Procjenjuje se da je projektil postigao visinu od oko 770 kilometara te je putovao oko 3700 kilometara, izvijestila je južnokorejska vojska, piše BBC. Kao odgovor na potez Sjeverne Koreje, Južna Koreja izvela je vježbu s balističkom raketom u Japanskom moru.

"Potopit ćemo Japan"

Južna Koreja pozvala je na hitnu sjednicu Vijeća za nacionalnu sigurnost.

Prošlog mjeseca Sjeverna Koreja ispalila je projektil koji je preletio preko Japana. Novi incident dogodio samo nekoliko dana nakon što je UN uveo nove sankcije Sjevernoj Koreji zbog testiranja oružja. Nekoliko trenutaka prije današnjeg lansiranja projektila, američki general John E. Hyten rekao je kako pretpostavlja da je Sjeverna Koreja prije 12 dana zaista testirala moćnu hidrogensku bombu.

Do lansiranja je došlo dan nakon što je Sjeverna Koreja objavila da će nuklearnim oružjem "potopiti" Japan i svesti Sjedinjene Države "na pepeo i mrak" zbog toga što su te dvije zemlje podržale rezoluciju UN-a kojom se pooštravaju sankcije protiv Pjongjanga.